Diari Oficial de la Generalitat Valenciana


Sumari del DOGV 2411, del 21-12-1994 (1994/833345)

RESOLUCIÓ de 5 de desembre de 1994, de la Secretaria General de la Conselleria d'Administració Pública, per la qual es disposa la publicació del conveni marc entre la Generalitat Valenciana i el Consell de Cambres Oficials de Comerç, Indústria i Navegació de la Comunitat Valenciana, per a la col.laboració en la gestió de la formació en centres de treball dels alumnes de formació professional específica.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2411

Data del DOGV
:   21-12-1994

Secció del DOGV
:   ALTRES DISPOSICIONS

Número del document
:   1994/833345


Data del document
:   05-12-1994

Organisme emissor
:   Presidència de la Generalitat

Tipus de document
:   Resolució

RESOLUCIó de 5 de desembre de 1994, de la Secretaria General de la Conselleria d'Administració Pública, per la qual es disposa la publicació del conveni marc entre la Generalitat Valenciana i el Consell de Cambres Oficials de Comerç, Indústria i Navegació de la Comunitat Valenciana, per a la col·laboració en la gestió de la formació en centres de treball dels alumnes de formació professional específica.   
Subscrit, després de la tramitació reglamentària, entre la Generalitat Valenciana i el Consell de Cambres Oficials de Comerç, Indústria i Navegació de la Comunitat Valenciana, el dia 7 de juny de 1994, un conveni marc per a la col·laboració en la gestió de la formació en centres de treball dels alumnes de formació professional específica, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0640/94, i que figura com a annex d'aquesta resolució.  
València, 5 de desembre de 1994.- El secretari general de la Conselleria d'Administració Pública.  
Conveni marc entre la Generalitat Valenciana i el Consell de Cambres Oficials de Comerç, Indústria i Navegació de la Comunitat Valenciana, per a la col·laboració en la gestió de la formació en centres de treball dels alumnes de formació professional específica.  
València, 7 de juny de 1994  
Reunits  
D'una banda, el Sr. Joan Lerma i Blasco, president de la Generalitat Valenciana, en virtut de les facultats que li confereix la Llei 5/1983, de 30 de desembre, de Govern Valencià.  
D'una altra banda, el president de la Cambra Oficial de Comerç, Indústria i Navegació de València, Sr. José Enrique Silla Criado, expressament facultat per a aquest acte, en absència del president del Consell de Cambres Oficials de Comerç, Indústria i Navegació de la Comunitat Valenciana, per acord d'aquest consell, del dia 19 de maig de 1994.  
Exposen  
Primer. L'article 34, apartat 2, de la Llei Orgànica 1/1990, de 3 d'octubre, d'Organització del Sistema Educatiu (LOGSE) estableix, per a tots els alumnes de Formació Professional Específica, la realització de pràctiques en centres de treball com a requisit per a accedir al títol corresponent.  
Segon. L'article 2, apartat 1, paràgraf f), de la Llei 3/1993, de 22 de març, Bàsica de les Cambres de Comerç, Indústria i Navegació els encomana que col·laboren amb les administracions educatives competents en la gestió de la formació pràctica en els centres de treball continguda en els ensenyaments de Formació Professional Reglada, especialment en la selecció i homologació de centres de treball i empreses, i si s'escau, en la designació de tutors dels alumnes i en el control del compliment de la programació.  
Tercer. El Ministeri d'Educació i Ciència i el Consell Superior de Cambres de Comerç, Indústria i Navegació, conscients de la importància de les pràctiques en centres de treball per a l'obtenció dels objectius que preveu la LOGSE en matèria de Formació Professional, han considerat convenient establir fórmules eficaces de col·laboració que permeten la seua extensió a cada una de les cambres de Comerç, Indústria i Navegació i a la resta d'administracions educatives.  
Quart. Resulta de gran interès la col·laboració de les Cambres de Comerç, Indústria i Navegació valencianes amb la Conselleria d'Educació i Ciència de la Generalitat Valenciana per a facilitar l'accés i la realització de les pràctiques formatives dels alumnes de Formació Professional Específica en les empreses, amb l'última finalitat que aconseguesquen la seua qualificació pràctica i adequada als perfils professionals que demanda el sistema productiu.  
Cinquè. El Consell de Cambres Oficials de Comerç, Indústria i Navegació de la Comunitat Valenciana és l'òrgan coordinador, en l'àmbit autonòmic, de les cambres d'Alcoi, Alacant, Castelló, Oriola i València.  
Sisè. El dia 15 de febrer de 1983 fou subscrit un conveni marc entre la Generalitat Valenciana i el Consell de Cambres Oficials de Comerç, Indústria i Navegació de la Comunitat Valenciana amb la finalitat de col·laborar en formació, estudis i investigació, assistència tècnica i assessorament; i per Acord del Govern Valencià de 29 d'abril de 1985, es va delegar en cada conseller i en el president de l'IMPIVA la facultat per a formalitzar convenis singularitzats sobre les matèries objecte de l'esmentat conveni marc.  
No obstant això, atès que l'objecte d'aquest conveni és fer possible la realització de les pràctiques en centres de treball per part dels alumnes de Formació Professional Específica, en execució del que disposa l'article 34.2 de la Llei Orgànica 1/1990, de 3 d'octubre, d'Ordenació General del Sistema Educatiu, s'estima necessari subscriure aquest nou conveni marc, ja que el seu objectiu no es va poder preveure en l'anterior per òbvies raons cronològiques.  
Per tot això, s'estableix aquest conveni marc d'acord amb les següents  
Clàusules  
Primera. L'objecte d'aquest conveni és establir la col·laboració entre la Conselleria d'Educació i Ciència i el Consell de Cambres Oficials de Comerç, Indústria i Navegació de la Comunitat Valenciana, a fi de contribuir adequadament a garantir la realització dels mòduls de formació en centres de treball de tots els alumnes que cursen ensenyaments de Formació Professional Específica en els centres educatius de la Comunitat Valenciana.  
Segona. Correspondrà al Consell de Cambres Oficials de Comerç, Indústria i Navegació de la Comunitat Valenciana el desplegament de les funcions següents:  
1. Difusió de la formació en centres de treball entre les empreses i entitats valencianes, promovent la seua col·laboració amb aquest projecte.  
2. Confeccionar un catàleg d'empreses i centres de treball col·laboradors que reunesquen els requisits mínims establerts per l'administració educativa i que vulguen col·laborar en la realització de les pràctiques formatives, classificat per sectors productius afins a cada una de les famílies professionals i amb determinació dels llocs formatius potencials que s'oferten, tot això en l'àmbit territorial de cada una de les cambres valencianes.  
3. Efectuar una correspondència entre l'oferta de les places formatives de l'esmentat catàleg i la demanda estimada per curs acadèmic, en funció de les dades relatives de matrícula d'alumnes per cicles formatius subministrats per la Conselleria. Aquesta atribució serà realitzada,a més, per a cursos successius, determinant l'evolució i progrés dels indicadors d'incorporació, curs a curs, d'empreses, centres educatius i alumnes, assegurant així un document de planificació i seguiment del programa de col·laboració entre ambdós organismes.  
4. Assessorar les empreses col·laboradores en tots els aspectes que tenen a veure amb la posada en marxa i realització de les pràctiques dels alumnes, especialment en allò que fa referència a la naturalesa jurídica de la relació empresa-centre educatiu i la relació alumne-empresa, les necessitats organitzatives que genera en l'empresa l'existència de les places formatives, la selecció de tutors de les empreses o, si pertoca, la proposta de tutors sectorials interempreses, els objectius formatius i els continguts de les programacions de pràctiques i, en general, d'aquells altres que tinguen interès en el procés.  
5. Elaborar i realitzar, en col·laboració amb la Conselleria d'Educació i Ciència, un pla de formació adreçat als tutors de les empreses, fonamentat en el coneixement del paper rellevant que aquesta figura ocupa en el procés formatiu, així com en l'entrenament bàsic de les competències pedagògiques i didàctiques que calga per a assegurar la qualitat del procés d'ensenyament-aprenentatge que s'ha de realitzar en l'empresa.  
6. Gestionar, com a institució mediadora, la subscripció dels concerts específics entre el centre educatiu i les empreses col·laboradores, supervisant el compliment de les condicions estipulades en les seues clàusules, especialment en allò que fa referència a la programació de les activitats formatives que els alumnes realitzaran en les empreses, en virtut del model que serà elaborat pel Consell de Cambres Oficials de Comerç, Indústria i Navegació de la Comunitat Valenciana en col·laboració amb la Conselleria d'Educació i Ciència, que en tot cas s'haurà d'ajustar al que disposa l'Ordre de la Conselleria de Cultura, Educació i Ciència, de 31 d'agost de 1988.  
7. Elaborar, en col·laboració amb l'administració educativa, un pla de seguiment i avaluació individual i global de les pràctiques formatives que preveja la verificació del compliment de les programacions prèviament establertes en els convenis específics, la qualitat dels processos d'ensenyament-aprenentatge, les característiques del paper dels tutors de les empreses i dels tutors del centre educatiu en l'avaluació final dels alumnes i, per últim, l'avaluació del programa de col·laboració entre ambdós organismes.  
8. Facilitar la formació contínua dels professors de Formació Professional de la Conselleria d'Educació i Ciència, bé a través dels cursos de perfeccionament, reciclatge i actualització empresarial que organitzen les cambres pel seu compte o bé a través del disseny i desplegament de formació a mesura de les necessitats concretes de la Conselleria. Aquesta formació abastarà tant els camps de competència tècnica com els temes metodològics docents.  
Tercera. Correspondrà a la Conselleria d'Educació i Ciència desplegar les funcions següents:  
1. Informar sobre els requisits mínims que han de reunir les empreses potencialment col·laboradores en relació amb la seua capacitat tecnològica, qualitat dels processos i/o subprocessos productius o de prestació de serveis, l'interès dels equipaments i la qualitat dels recursos humans, tot això en funció de la naturalesa i dels objectius dels programes formatius que es pretenen desplegar en la implantació de l'oferta de cicles formatius de Formació Professional Específica.  
2. Subministrar al Consell de Cambres Oficials de Comerç, Indústria i Navegació de la Comunitat Valenciana totes les dades relatives a la matrícula d'alumnes, centres educatius i famílies professionals que defineixen l'oferta educativa de Formació Professional Específica en l'àmbit territorial de cada una de les cambres valencianes, afavorint així la concreció de les places formatives demandades curs a curs, dades que s'incorporaran al document de planificació i seguiment del programa de col·laboració.  
3. Col·laborar en l'execució del pla de formació dels tutors de les empreses, contribuint a garantir la qualitat dels processos d'ensenyament-aprenentatge que s'han de desplegar en els centres de treball.  
4. Després d'establertes les condicions generals de realització de les pràctiques formatives dels alumnes en els seus aspectes acadèmics, administratius i econòmics, gestionarà les compensacions econòmiques a les empreses, ocasionades amb motiu de la subscripció dels convenis específics de col·laboració entre aquestes i els centres educatius, ordenant el lliurament dels imports corresponents d'acord amb la quantitat econòmica alumnes/hora que s'establesca per a aquestes activitats en cada curs escolar, previ informe favorable de la cambra corresponent.  
5. Partint de la informació continguda en el catàleg d'empreses i centres de treball col·laboradors, la Conselleria d'Educació i Ciència, en col·laboració amb les Cambres, distribuirà els llocs de formació en empreses entre els centres educatius del seu àmbit territorial, organitzant les corresponents visites dels tutors dels centres educatius a les empreses per a, desprès de conèixer els processos productius i les places de treball que sustenten, establir la concreció de la programació de les activitats formatives que realitzaran els alumnes, en col·laboració amb els respectius tutors de les empreses. Aquest nivell de concreció de les programacions haurà de tenir en compte les activitats més característiques del perfil professional del títol corresponent i les condicions particulars que presenta el procés productiu de cada empresa, a fi d'arribar a una síntesi facilitadora de la realització de les pràctiques formatives en centres de treball.  
6. Col·laborar amb el Consell de Cambres en la confecció del pla de seguiment i d'avaluació individual i global de les pràctiques formatives, supervisant el nivell de realitzacions obtingudes en el programa de col·laboració entre ambdós organismes.  
7. Contribuir econòmicament per a sufragar les despeses que generen per a les cambres la gestió de la formació en centres de treball.  
8. En relació amb la formació contínua dels professors de Formació Professional, la conselleria acordarà amb cada cambra les activitats formatives a realitzar, la seua programació i el seu finançament específic al marge dels acords econòmics relatius a la gestió de la formació en centres de treball.  
Quarta. En l'àmbit territorial de la Comunitat Valenciana es constituirà una comissió mixta entre la Conselleria d'Educació i Ciència i el Consell de Cambres Oficials de Comerç, Indústria i Navegació de la Comunitat Valenciana, amb funcions de coordinació i supervisió del grau, i de la qualitat de realització de les funcions i tasques corresponents a ambdues parts.  
Cinquena. La col·laboració, definida en els seus trets bàsics en aquest conveni marc, es completarà mitjançant convenis singulars per a cada una de les cambres, de vigència anual, que prevegen els objectius a desplegar i les contraprestacions econòmiques corresponents que aquest conveni genere a cada una de les cambres.  
Els convenis singulars seran firmats en nom del Govern Valencià pel conseller d'Educació i Ciència.  
Sisena. Aquest conveni estrarà en vigor el dia de la seua firma i la durada s'estableix indefinida, tret de denúncia formulada per alguna de les parts i notificada de forma fefaent a l'altra amb una antelació de tres mesos.  
Així ho acorden ambdues parts i ho firmem per duplicat en el lloc i la data indicats més amunt.  
Per la Generalitat Valenciana: Joan Lerma i Blasco.  
Pel Consell de Cambres Oficials de Comerç de la Comunitat Valenciana: José Enrique Silla Criado.